runetrust/blame-folketinget-dk huggingface dataset:
Benny Engelbrecht (S), 2023-05-15:
Når det er sagt, synes jeg jo ikke, når nu hr. Peter Skaarup selv fremhæver det, at man skal overse, at selv om det er rigtigt, at fru Nina Smith er kommet med et forslag til reformer, og spørgsmålet om 10. klasse rigtig nok har være omdiskuteret, så er det er jo et ret lille hjørne af det samlede reformforslag.
Derfor synes jeg også, at det giver god mening at dykke ned i det samlet set og drøfte det med Folketingets partier, for det kræver ret omfattende omkalfatringer, hvis vi skal have det her til at lykkes.
Peter Skaarup (DD), 2023-05-15:
Ja, det er rigtigt, at der er kommet et reformudspil, og det, der så måske er lidt svært at finde ud af, er, hvor regeringen står.
Nogle mener, at 10. klasse ikke skal afskaffes, og andre som f.eks. Socialdemokratiet kan man ikke rigtig finde ud af hvad mener, med hensyn til om man går ind for reformer på det område eller ej.
Uanset det er det jo ikke svaret på udfordringerne for erhvervsskolerne.
Dem har de haft længe, og ordføreren sagde som svar til hr. Dennis Flydtkjær, at hvis nogle partier bringer det op, vil man se positivt på det.
Sagen er, at der er et akut problem hos erhvervsskolerne, og at der er et problem med at få flere faglærte, så kan ordføreren ikke love, at det bliver en del af finansloven for 2024?
Benny Engelbrecht (S), 2023-05-15:
Jeg synes egentlig, at hr. Dennis Flydtkjærs spørgsmål var meget rammende, fordi han netop selv påpegede, at der ikke er et quickfix, at man ikke kan løse det hele bare ved at give et engangsbeløb, men at der skal reformer til.
Derfor kommer regeringen også til at fremlægge bud på forskellige tiltag på erhvervsuddannelsesområdet.
Man kan meget vel forestille sig, at der er noget af det, som skal implementeres i det kommende års finanslovsaftale, men jeg er også ganske sikker på, at det her ikke er noget, der bliver løst fra det ene år til det andet.
Derfor er det rigtig godt, at der også er kommet gang i forhandlingerne vedrørende de videregående uddannelser, og at der er kommet udspil til reformer fra f.eks. Nina Smith-udvalget.
Jeg svarede faktisk fuldstændig klokkeklart og helt konkret på Pelle Dragsteds spørgsmål.
Måske skulle man lige gå tilbage og høre, hvad hr. Pelle Dragsted selv spurgte til.
Til det første svarede jeg, at det er en del af regeringsgrundlaget, og det står Socialdemokratiet på mål for.
Og jeg er helt klar over, at hr. Pelle Dragsted og andre har været aktive på Twitter omkring det spørgsmål her, men langt flere helt almindelige mennesker har udtrykt bekymring for, at vi har valgt at støtte på den måde, som vi har gjort med Ukrainefonden.
Den bekymring forstår jeg godt, men det er altså noget, der ikke puster til den danske inflation.
Pelle Dragsted (EL), 2023-05-15:
Og i øvrigt sikke da noget utroligt vrøvl, at Enhedslisten skulle være kritisk over for, at vi hjælper Ukraine.
Enhedslisten har stemt for hver eneste donation til vores venner i Ukraine, så de kan forsvare sig imod den forfærdelige invasion.
Så lad venligst være med at prøve på at blande det spørgsmål ind.
Mit spørgsmål er meget enkelt, og det er: Er Socialdemokraterne af den holdning, at det er fornuftigt at bruge tusind millioner kroner på at sende ned i lommerne på ejendomsinvestorer i en situation, hvor vi skal føre en stram finanspolitik – er det klogt?
Eller er det noget, Socialdemokraterne bare gør, fordi det er der nogle andre partier der vil?
Peter Skaarup (DD), 2023-05-15:
Tak til hr. Benny Engelbrecht for fremlæggelsen af finansloven og regeringens tilgang.
Kan ordføreren garantere, at det er noget, der vil blive taget fat på senest i forbindelse med finansloven for 2024?
For det er jo et megastort problem ude lokalt, at man simpelt hen mangler kvalitet i undervisningen på erhvervsskolerne og mangler alle de redskaber, der skal til, for, at man kan konkurrere med gymnasiet og de andre konkurrenter.
Susie Jessen (DD), 2023-05-15:
Tak for, at ordføreren nævner inflationshjælpen.
Det var jo også noget, som vi i Danmarksdemokraterne var med på, altså at få hjælp til de her små købmænd derude.
Så det var faktisk en god aftale.
Men når det så er sagt, har vi jo stadig nogle meget akutte problemer, f.eks. det her med adgang til en privatpraktiserende læge.
Der er folk, der står uden en praktiserende læge derude.
Kan det virkelig være rigtigt, at folk skal vente et helt år og måske mere på at få en afklaring af det her?
Benny Engelbrecht (S), 2023-05-15:
Jeg mindes ikke, når jeg har læst detaljerne i de citater, der er kommet fra klimaministeren, at jeg helt kan genkende det sortsyn, som hr. Peder Hvelplund giver udtryk for her.
Med det, der er aftalt, og som også til dels implementeres med finanslovsaftalen, er der jo sket en reduktion af mankoen i forhold til vores klimaudfordringer med 5,1 mio. t CO 2 .
Jeg synes, at det er et meget godt eksempel i forbindelse med inflationsaftalen.
Så selv på det område lykkedes det for partierne, som var med i den del af aftalen, at få ekstra støtte til eksempelvis omstilling til fjernvarme og til afkobling fra gas med ind i det.
Så der er jo elementer, som også bringer os i den rigtige retning med hensyn til omstillingen.
Peder Hvelplund (EL), 2023-05-15:
Så må jeg lige korrigere ordføreren.
Jeg har ikke et sortsyn.
Jeg har faktisk et grønt optimistisk syn på, at det kan lykkes at løse den her udfordring, men det kræver jo handling, og en væsentlig del af den handling er jo, at man sætter konkrete mål, som skal opnås.
Og derfor vil jeg gerne gentage mit helt konkrete spørgsmål, nemlig om hr. Benny Engelbrecht kan garantere, at regeringen står bag den aftale, der blev indgået om et reduktionsmål i spændet 50-54 pct. i 2025, og om man er villig til at tage de tilstrækkelige initiativer til at opnå det mål.
Benny Engelbrecht (S), 2023-05-15:
Det er jo ikke sådan, at der slet ingenting er.
Eksempelvis har der været en udfordring med nogle af de små selvstændige købmænd, som ligger uden for de store byer – et element, som vi i øvrigt i fællesskab fik afdækket i forbindelse med inflationshjælpepakken, og noget, som også implementeres med denne finanslovsaftale.
Det er lidt ærgerligt, at De Konservative mener, at de penge skal tages væk fra købmændene igen, men det er jo så De Konservatives ønske.
Det er også klart, at det her jo først og fremmest er en driftsfinanslov med en relativt lille forhandlingsreserve.
Og ud fra det perspektiv kan man sige, at der nok heller ikke var nogen, der havde en forventning om, at der på den måde skulle ske væsentlige ændringer.
Susie Jessen (DD), 2023-05-15:
Jeg har et spørgsmål i forhold til landdistriktsområdet.
Jeg kan se i finanslovsaftalen, at der er sket en halvering af landsbypuljen, men ellers kan jeg ikke se de store prioriteringer, altså virkelig sådan tungtvejende prioriteringer i forhold til landdistrikterne.
Vi står jo i en periode lige nu, hvor rigtig mange står uden adgang til praktiserende læge, og infrastrukturen sejler især på småøerne.
Der er nogle meget graverende problemer derude i øjeblikket, som jeg synes der burde blive taget fat om.
Også bare i forhold til statslige arbejdspladser kan vi jo se, at siden 2015 er der blevet oprettet 10.000 statslige arbejdspladser inde i København, så det går bare i den helt forkerte retning.
Så jeg kunne godt tænke mig at høre, hvad man har på bedding i forhold til landdistrikterne, og om der vil komme noget med det næste finanslovsudspil, der kan rette tingene lidt op.
Benny Engelbrecht (S), 2023-05-15:
Som jeg forstår kommissionens forslag, har det handlet om, hvorvidt der skal være en prøve, i forbindelse med at man er på det, der svarer til 10. klasse på efterskoler.
For der er så mange ting i kommissionens forslag, som er ekstremt interessante, og diskussionen om 10. klasse, som jeg ikke tror der kommer til at ske væsentlige ændringer af, har desværre overskygget det.
Det synes jeg er ærgerligt, for det, det jo handler om i sidste ende, er noget, som Danmarksdemokraterne tydeligvis også er optaget af: Hvordan får vi flere faglærte?
Karina Adsbøl (DD), 2023-05-15:
Skal jeg forstå ordførerens svar sådan, at man gerne vil bevare 10. klasse, også på efterskoler, og at man ikke vil afskaffe 10. klasse?
For hvis man omlægger det her, vil det jo betyde, at flere unge elever ikke kan tage 10. klasse på efterskole.
Så hvad er regeringens samlede holdning?
Vil 10. klasse bestå, og vil det være sådan, at man ikke lukker nogen efterskoler i landdistrikterne?
Benny Engelbrecht (S), 2023-05-15:
Efterskole er jo en god ting, en fremragende ting.
Jeg synes, at den største udfordring er, at der er for få, som får muligheden for at komme på efterskole.
Det er klart, at når man så har set, hvad udvalget har præsenteret, er det jo heller ikke en afskaffelse af efterskoler.
Der er nogle spørgsmål om at kunne lave om på noget af det.
Jeg synes, at det er meget forfriskende.
Men vi har ikke nogen planer om at lave om på, at man har muligheden for at gå på efterskole efter 9. klasse.
Der er et behov for, at man ser på, om der er flere, som kan få mulighed for at kunne gå der.
Det er bl.a., fordi det vil være med til at kunne sikre, at der for f.eks. unge fra dårlige vilkår og familier, som ikke har råd til at sende deres børn på efterskoler – det er et spørgsmål om integration og andet – vil være nogle muligheder for at få en bedre vej ud i livet, så de kan komme videre, og så det ikke kun er for dem, som har flest ressourcer, og de familier, der er bedst stillet.
Karina Adsbøl (DD), 2023-05-15:
Tak for det.
Jeg kunne godt tænke mig at følge op på hr. Peter Skaarups spørgsmål, netop også i forhold til Reformkommissionens anbefalinger.
Hvordan forholder regeringen sig til det med 10. klasse?
Vi ved jo, at rigtig mange unge mennesker går på efterskole, og at det kan få store konsekvenser for vores efterskoler, herunder efterskolerne ude i landdistrikterne, hvis man afskaffer 10. klasse.
Så kunne den socialdemokratiske ordfører måske komme lidt nærmere, hvad regeringens holdning er til det?
Benny Engelbrecht (S), 2023-05-15:
Jeg må lige korrigere, for hr. Peder Hvelplund fik det til at lyde, som om klimaministeren havde et sortsyn.
Det var det sortsyn, som hr. Peder Hvelplund lagde i munden på klimaministeren, som jeg anfægtede.
Når man har set, hvad klimaministeren eksempelvis har tweetet om det pågældende emne, må man sige, at så passer det ikke helt.
Og regeringen står selvfølgelig til fulde på mål for den klimalov, som ligger til grund for vores implementering og vores reduktionsmål.
Mette Abildgaard (KF), 2023-05-15:
Nu var det jo lige PFAS, jeg spurgte til, og jeg er med på, at der ikke er så mange måneder tilbage af det her år, som der kunne have været, og vi har jo indtil videre også ventet lidt tid på den her PFAS-handlingsplan.
Der står jo eksempelvis også i regeringsgrundlaget, at der skal laves en akutplan for det, der hedder de boringsnære beskyttelsesområder, som handler om drikkevandsbeskyttelse, og der har ikke været indkaldt til et eneste møde endnu, og jeg kan ikke se, at der er afsat en eneste krone til det i finansloven.
Skal det så også tages som et udtryk for, at den her akutplan måske ikke er så akut, at den skal laves i det førstkommende år?
Benny Engelbrecht (S), 2023-05-15:
Nu er der jo ikke så mange måneder tilbage af 2023, og jeg synes, at det, der er kommet med i finanslovsaftalen, er rigtig fornuftigt, bl.a. om at lave et forsøg på at få undersøgt, hvilke metoder der virker mest effektive til at fjerne PFAS fra forureninger.
Det er meget konkret, og det kan også omsættes til handling.
Det, som er afgørende, er jo, at vi skal kende de metoder, som kan anvendes, og eventuelt også lade det indgå i forbindelse med eksempelvis implementeringen af den grønne fond, som jo i de kommende år vil kunne give os nogle muligheder for bl.a. at håndtere generationsforureninger og ikke mindst også sikre yderligere omkring den grønne omstilling.
Når det så er sagt, skal man jo huske på, at der samlet set bredt i Folketinget er aftalt nogle ret store reduktioner af CO 2 , som også denne finanslov er et udtryk for implementeringen af.
Peter Kofod (DF), 2023-05-15:
Jamen jeg havde også meget gerne set, at Nye Borgerlige havde taget kampen og var blevet.
Jeg havde gerne set, at Danmarksdemokraterne havde taget kampen og var blevet.
Det gjorde man nu engang ikke.
Det var i vores interesse, syntes vi, at have så mange borgerlige partier med som overhovedet muligt.
Og lige i forhold til det sidste med »Venner Viser Vej« vil jeg sige, at som jeg har forstået det, er det jo i den grad et initiativ, der hjælper ukrainere her i Danmark, og det har vi sådan set ikke noget imod.
Pernille Vermund (NB), 2023-05-15:
Det er jo meget interessant, at ordføreren stadig ikke svarer på det.
Har Dansk Folkeparti konkret sagt til de øvrige partier – måske til og med til regeringen – at forudsætningen for, at Dansk Folkeparti er med, er, at Danmarksdemokraterne og Nye Borgerlige bliver holdt ude?
For jeg synes, det her er vigtigt – måske ikke så meget for os, vi lever nok med det – for alle de danskere derude, der tror, at vi, der kæmper for de fælles sager, som vi kæmper for, også arbejder sammen.
Og nej, det går ikke altid gnidningsløst.
Men det må da være sådan, at hvis vi havde kunnet stå sammen i aftaler, som er endt med, at ulandsbistanden er steget med 2,4 mia. kr., og at der er kommet 3 mio. kr. til »Venner Viser Vej«, altså integrationsprojekter, så ville det nok have været bedre for danskerne, at vi havde stået sammen.
Peter Kofod (DF), 2023-05-15:
Vi hører i den grad til i den borgerlige familie.
Jeg tror også, at man skal passe på, at man ikke overfortolker det, jeg siger, for vi havde et ønske om, at der var flere borgerlige partier end os med i den her aftale.
Men det er også, som om der er nogle, der pisker en stemning op.
Altså, jeg har betragtet fru Pernille Vermunds parti som et venskabeligt parti.
Jeg har syntes, at vi har kæmpet for nogle af de samme sager, men jeg har jo også godt kunnet konstatere, når jeg har læst Ekstra Bladet og andre aviser, at det er, som om der er en stigende intensitet og vrede rettet mod os, og det synes jeg egentlig ikke vi fortjener.
For vi vil gerne række hånden frem, bl.a. til Nye Borgerlige, som jeg synes vi deler noget med, bl.a. på udlændingeområdet.
Noah Sturis (ALT), 2023-05-15:
Tak, formand.
Jeg kan forestille mig, at hvis han holdt sin tale i dag, havde Kennedy måske inkluderet fuglesang eller glæden ved at indånde ren luft.
Vi forstår i dag Kennedys visdom bedre end før, at økonomisk vækst ikke er målet i sig selv, og at et enøjet fokus på økonomisk vækst vil risikere at ødelægge sit eget grundlag, for økonomisk vækst er skabt af mennesker for at tjene mennesker, ikke for at tjene bierne eller fuglene, åerne eller havene, ikke for at tjene miljø, klima og natur og ikke for at tjene planeten.
I dag behandler vi forslaget til landets finanslov, en ansvarlig finanslov, der er blevet gjort mere ansvarlig – og man er kun et ansvarligt parti, hvis man er med.
De efterlyste handling, de efterlyste en grøn akutpakke, og det var der god grund til at de gjorde.
For i marts kom IPCC-rapporten, hvor der står, at Parisaftalens temperaturmål kræver umiddelbare og massive reduktioner i udledningerne.
Og ifølge Klimarådets seneste statusrapport står Danmark med et hul, der skal lukkes.
I sidste uge er erkendte klima-, energi- og forsyningsministeren endelig, at vi nok ikke når vores 2025-delmål.
En af hovedårsagerne er, at regeringen har sat sig på CO 2 -fangst som det primære middel, og således skyder vi endnu en gang regningen for klimakrisen videre til de næste generationer ved at satse på en umoden teknologi som løsningen i stedet for at tage de værktøjer, som vi ved virker, i brug.
Er det ansvarligt?
92-gruppen peger tilsammen på besparelser på 6,3 mio. t CO 2 frem til 2025, hvilket vil være nok til at lukke hullet i forhold til 2025, og som endda gør det muligt at få et endnu højere reduktionsmål end 70 pct. i 2030.
På transportområdet kunne man f.eks. forhøje benzin- og dieselafgifterne, stoppe salget af fossilbiler og -varevogne i 2024, og man kunne reducere hastigheden på motorvejene og fjerne CO 2 -tunge vejanlæg i infrastrukturplanen.
På landbrugsområdet kunne man omlægge 250 ha fra etårige til flerårige afgrøder.
Man kunne reducere dyrebestanden med 15 pct.
Man kunne indføre en CO 2 -afgift på 750 kr. pr. t på landbruget fra 2025.
Man kunne fordoble Danmarks økologiske areal inden 2027.
I Alternativet har vi også taget ansvar ved at foreslå løsninger som f.eks. at plante udstrakte ålegræsbælter til havs, reducere antallet af dyr i landbruget og stoppe importen af soja dyrket i tidligere regnskovsområder.
Og i Alternativet trak vi os så fra finanslovsforhandlingerne, for vi kan ikke grønstemple en finanslov, der ikke tager et ansvarligt skridt mod at løse vores klimaudfordringer; vi har brug for en ansvarlig tilgang til klimapolitik.
Vi skal lytte til eksperterne.
Det er dem, der forstår alvoren af vores klimaudfordringer.
Vi skal tage ansvar for vores landbrug, vores transport, vores affaldshåndtering og vores energiproduktion.
Vi skal tage ansvar for vores import, og vi skal tage ansvar for vores planet.
nogen sinde i forhold til klima, miljø og natur.
Lad os vise en ansvarlig vej frem og sikre, at vi efterlader en verden, der er værd at bo i, til vores børn og børnebørn.
Peter Kofod (DF), 2023-05-15:
Tak til hr. Benny Engelbrecht for de pæne bemærkninger og kommentaren.
Jeg deler oplevelsen af, at det har været et positivt forløb, vi her har været igennem,
og jeg deler i øvrigt også, tror jeg, holdningen om, at vores partier generelt kommer godt ud af det i de forligskredse, vi nu engang begge sidder i.
Så det vil jeg da gerne kvittere positivt for.
Benny Engelbrecht (S), 2023-05-15:
Jeg vil gerne takke ordføreren for en god ordførertale og også for den meget konstruktive tilgang og for allerede nu at have flaget en interesse for også at medvirke i kommende års finanslove.
Selvfølgelig skal vi forhandle om det.
Og som den gode købmand, hr. Peter Kofod også er, sælger man sig ikke for billigt på forhånd.
Jeg vil også godt tilkendegive en stor tilfredshed med, at det lykkedes at få videncenter for fastholdelse af seniorer på arbejdsmarkedet med, for ud over det at skaffe midlerne til selve centeret indeholder det jo også et element af at arbejde med noget af det sværeste i forhold til at fastholde seniorer, nemlig opfattelsen.
Vi har en aktuel sag om en buschauffør, som forældre klager over kører bus endnu, selv om vedkommende er fuldt fit for fight til at køre den her bus.
Der kan altså også være nogle fordomme i det omkringliggende samfund, som er med til desværre at gøre det lidt vanskeligt for folk, der måske er lidt voksne, at være på arbejdsmarkedet.
Peter Kofod (DF), 2023-05-15:
Hvis man ser på den pulje, som hr. Dennis Flydtkjær nævner, har der jo over de seneste år været et enormt udsving på lige præcis den pulje.
Og at puljen har været høj i en årrække, eller i hvert fald i et par år, skyldes, sådan som jeg har fået det oplyst, at der er blevet taget nogle særlige initiativer netop i forhold til den pulje på grund af corona.
Så det er det, jeg ved om lige præcis det udsving.
Pernille Vermund (NB), 2023-05-15:
Tak for det.
Jeg havde egentlig ikke tænkt mig at tage ordet, men da hr. Dennis Flydtkjær så fik svar på sit spørgsmål, tænkte jeg, at der var noget her, som jeg synes fortjener en uddybning.
Jeg har på rygtebasis hørt, at årsagen til, at vi og Danmarksdemokraterne blev lukket ude af forhandlingerne, var, at Dansk Folkeparti sagde, at en forudsætning for, at man var med, var, at vi var ude.
Jeg har hørt det på rygtebasis.
Nu siger ordføreren så, at det ikke var sådan, at vi ikke skulle være med, men at man gerne ville have de borgerlige partier med, der havde en historik .
Altså, er der noget om det her rygte, og er det sådan, man arbejder i Dansk Folkeparti?
Er man på vej over i noget, som er et parlamentarisk grundlag for den her teknokratiske midterregering, eller hører man stadig til i den borgerlige familie?
Anna Falkenberg (SP), 2023-05-15:
Tak for spørgsmålet.
Altså, det færøske politi er jo en del af det danske politi, og der er der nogle krav til bl.a. skydetræning, og politiet på Færøerne har i mange år ikke haft en skydebane, hvor de kunne træne deres færdigheder.
Heldigvis har de ikke ofte brug for et skydevåben, men de skal have kompetencerne i orden.
Og som det har været i de seneste år, har de jo haft skydetræning ude i bjergene og i det åbne landskab, og der har jo nærmest været ulykker med får osv., når den træning har forekommet.
Så det er meget vigtigt, at de får de rigtige rammer, og at de får de samme rammer, som de danske politikredse har.
Det synes jeg er meget vigtigt.
Benny Engelbrecht (S), 2023-05-15:
Jeg vil også gerne sige tak for en god ordførertale og jo minde om, at noget af det, som altid har forbundet Færøerne og Danmark, netop har været det maritime, og det, at vi er besejlende lande, og at det jo derfor også er symbolsk passende, at vi bl.a. sikrer midler til denne slup, et meget særskilt fartøj.
Et område, som jeg ved har været meget betydende for forhandlerne generelt, har jo været det her spørgsmål om politiets skydebaner, og jeg ved ikke, om ordføreren kan sætte lidt ekstra ord på betydningen af, hvorfor netop det har været afgørende.
Anna Falkenberg (SP), 2023-05-15:
Jeg vil også gerne slå et slag for specielt de områder, som jeg lige nævnte nu, altså politi og kriminalforsorg.
For det er herinde i den her sal, at vi skal beslutte nogle ting om noget, der påvirker Færøerne.
Altså, det er ligegyldigt, hvor stor og bred enighed der er på Færøerne om at øge midler til politiet osv.
Det er jo her, vi skal beslutte det.
Så jeg synes, det er meget vigtigt, at vi også husker den der vinkel med, at vi her lovgiver om noget, der påvirker Færøerne direkte.
Det synes jeg at der mangler lidt generel forståelse for.
Anna Falkenberg (SP), 2023-05-15:
Tak for spørgsmålet.
Og der skal da ikke være nogen begrænsninger på det.
Men da jeg stillede op til Folketinget, valgte jeg at sige, at de prioriteringer, jeg laver på finansloven her, og som jeg vil bringe til forhandlingsbordet, er projekter, der gavner os alle, og ikke projekter, der kun er til gavn for Færøerne eller for Danmark, men noget, som vi ser en helhed i.
Generelt synes jeg, at vi kan blive bedre til at samarbejde på en lang række områder, men de vigtigste områder for mig er dem, vi har fælles, altså politi, kriminalforsorg, udenrigs- og sikkerhedspolitik osv.
Det er derfor, jeg er her.
Det er for de projekter og for de anliggender.
Torsten Schack Pedersen (V), 2023-05-15:
Tak for talen, og tak for et godt forhandlingsforløb.
For jeg synes jo, det er vigtigt, at vi i Folketinget understøtter det gode samarbejde.
Det er så det, jeg vil spørge yderligere ind til.
Nu er der løst nogle problemer.
Og det er ikke, fordi jeg skal efterspørge en bestillingsliste på udgiftskrævende forslag, men hvordan sikrer vi generelt et bedre samspil mellem Danmark og Færøerne også i forhold til nogle af de udfordringer, som det færøske samfund står over for?
Hvor ser ordføreren muligheder for bedre relationer mellem Færøerne og Danmark?
Torsten Schack Pedersen (V), 2023-05-15:
Tak for svaret.
Det bekræfter mig i, at de elementer, som indgår i aftalen, netop er noget, som ikke isoleret er et færøsk problem, men noget, der også er i et samspil med Danmark.
Og det vil jeg sådan set bare kvittere for.
Jeg synes sådan set, at det er stærkt, når de prioriteringer, der er, er noget, der styrker relationen og styrker mulighederne såvel på Færøerne som i Danmark.
Dennis Flydtkjær (DD), 2023-05-15:
Vi havde det faktisk med til forhandlingen, at vi gerne ville have sat ulandsbistanden ned, men det ville regeringen så ikke være med til.
Så vi prøvede faktisk at presse på for at få den del med.
Jeg vil gerne prøve at nævne en anden del, for jeg har bemærket et læserbrev fra fru Pia Kjærsgaard, hvor hun svarer min kollega hr. Peter Skaarup og praler med, at Dansk Folkeparti har fået sat 100 mio. kr. af til landsbypuljen.
Kan ordføreren ikke bare bekræfte, at i 2022 var puljen på 200 mio. kr., og at det, der er sat af i det her finanslovsforslag, er 100 mio. kr., så det, man reelt har forhandlet sig frem til, er en besparelse på 100 mio. kr. og altså ikke et løft af landsbypuljen?